Source: http://monitorulneamt.ro/csm-ceahlaul-remiza-ca-in-tur-pe-milcovul/
Timestamp: 2019-06-27 07:14:32+00:00

Document:
CSM Ceahlăul, remiză ca în tur, pe „Milcovul“ » Monitorul de Neamț și Roman
■ CSM Ceahlăul a încheiat la egalitate, 1-1 (1-1) jocul disputat la CSM Focşani ■ acelaşi scor s-a înregistrat şi în meciul tur, de la Piatra Neamţ ■ pentru galben-negrii a fost ultima deplasare din acest sezon al Ligii 3 ■
Ceahlăul a obţinut un punct în partida de miercuri, 8 mai, cu CSM Focşani 2007, disputată pe stadionul Milcovul, în etapa intermediară (a 27-a) a Ligii 3, Seria I. Pietrenii au plecat neînvinşi din ultima deplasare a sezonului, după 1-1, scor stabilit în prima repriză, prin golurile marcate de Mădălin Predoiu (min.13) pentru vrînceni, respectiv Vlăduţ Andreş (42), pentru Ceahlăul. Acelaşi scor s-a înregistrat şi în meciul tur, de la Piatra Neamţ, în toamnă, atunci cînd pietrenii au obţinut un punct in extremis, egalînd în prelungiri prin Copoţ-Barb. Jocul de miercuri a început în nota de dominare a gazdelor care, în afară de reuşita din minutul 13, au fost aproape de a mai înscrie în minutul 37. Atunci, Săpunaru, a şutat periculos din interiorul careului, mingea lovind bara din stînga porţii apărate de Barna. Galben-negrii au echilibrat însă jocul, iar golul lui Andreş, care a profitat de neatenţia unui fundaş advers, a dat semnalul revenirii. De menţionat că Vlăduţ a „recidivat“ cu gol după ce a înscris şi în precedenta deplasare, de la Dorohoi, acolo unde Ceahlăul s-a impus cu 2-0 în faţa celor de la FC Botoşani II (etapa a 25-a). Revenind la partida de miercuri, trebuie precizat că în mitanul secund, elevii lui Gabriel Rădulescu au mai avut ocazii de a marca (Dumbrăvean, Andreş, R. Vasile, Ovidiu Toma, Răzvan Pîntea), însă tabela a rămas neschimbată. Per total, prestaţia grupării nemţene şi rezultatul consemnat după 90 de minute au fost mulţumitoare, ţinînd cont de forma bună a adversarilor şi de absenţele din lotul galben-negrilor (Marius Rusu şi Răzvan Sârbie sînt încă în recuperare după accidentări, iar Cristian Copoţ-Barb a fost suspendat pentru cumul de cartonaşe galbene). Cu această remiză, CSM Focşani continuă seria impresionantă de meciuri fără înfrîngere din acest an, în timp ce nemţenii au rămas pe locul 8, într-o luptă pe final de campionat în care vor mai juca doar de două ori în cele trei etape rămase (în penultima rundă vor sta, CSM Roman abandonînd competiţia). În partida de miercuri, CSM Ceahlăul a aliniat următorul unsprezece: Barna – Oteliţă, Dumbrăvean, Andreş, Strat, Toma, C. Rotaru, Antim, R. Vasile, C. Ţapu, Pîntea. Au mai evoluat: V. Rotaru, M. Matei şi Alex Rusu. Etapa a 27-a a debutat marţi, 7 mai, cu partida KSE Tîrgu Secuiesc – Ştiinţa Miroslava 0-2, iar miercuri, în afară de jocul de la Focşani au mai avut loc următoarele întîlniri: Sporting Lieşti – CSM Rm. Sărat 4-1; Metalul Buzău – Oţelul Galaţi 1-0; Foresta Suceava – Sănătatea Darabani 5-1; Şomuz Fălticeni – SCM Gloria Buzău 0-2; FC Botoşani II – CSM Bucovina Rădăuţi 1-0; CSM Paşcani a stat. Etapa viitoare, sîmbătă, 11 mai, CSM Ceahlăul va evolua pe teren propriu, de la ora 18.00 în compania formaţiei Foresta Suceava, meci asupra căruia vom reveni cu o avancronică în ediţia de mîine a cotidianului Monitorul de Neamţ.
Cuvinte cheie:CSMtur

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM